PTG โอกาส & ความเสี่ยง.!
ช่วงปีที่ผ่านมา บริษัท พีทีจี เอ็นเนอยี จำกัด (มหาชน) หรือ PTG ถูกมองว่า ผลประกอบการจะออกมาไม่ดี !!
4 มี.ค. 2562

สำนักข่าวรัชดา
ช่วงปีที่ผ่านมา บริษัท พีทีจี เอ็นเนอยี จำกัด (มหาชน) หรือ PTG ถูกมองว่า ผลประกอบการจะออกมาไม่ดี !!
เพราะถ้าดูงบงวดไตรมาส 3/61 มี EBITDA เท่ากับ 716 ล้านบาท ลดลง 11% จากช่วงเดียวกันของปีก่อนที่ 806 ล้านบาท และมีกำไรสุทธิเหลือแค่ 1 ล้านบาท ลดลง 100% จากช่วงเดียวกันปีก่อนมีกำไรสุทธิ 229 ล้านบาท
ตอกย้ำด้วยงบงวด 9 เดือนแรกปี 2561 มี EBITDA เท่ากับ 2,549 ล้านบาท ลดลง 14% จากช่วงเดียวกันของปีก่อนที่ 2,242 ล้านบาท และมีกำไรสุทธิ 448 ล้านบาท ลดลง 34% จากช่วงเดียวกันของปีก่อนมีกำไรสุทธิ 674 ล้านบาท
หลายคนเห็น EBITDA และกำไรที่ลดลงแล้ว ก็ใจหาย…พร้อมใจกันฟันธงว่า ปี 2561 คงไม่ใช่ปีที่ดีสำหรับ PTG แน่ ๆ
แต่…ล่าสุดงบไตรมาส 4/61 ที่เพิ่งประกาศออกมา ยังเห็นการเติบโตทั้งจากธุรกิจการขายน้ำมันและธุรกิจ Non-oil
โดยมีปริมาณการจำหน่ายน้ำมันอยู่ที่ 1,060 ล้านลิตร เพิ่มขึ้น 21% จากช่วงเดียวกันปีก่อนที่อยู่ 875 ล้านลิตร แบ่งเป็นการขายผ่านปั๊ม PT 1,016 ล้านลิตร เพิ่มขึ้น 20% จากช่วงเดียวกันปีก่อนที่อยู่ 849 ล้านลิตร และค้าส่งผ่านอุตสาหกรรม 44 ล้านลิตร เพิ่มขึ้น 64% จากช่วงเดียวกันปีก่อนที่อยู่ 27 ล้านลิตร
ส่วนธุรกิจ Non-oil  ที่ประกอบด้วยธุรกิจอาหารและเครื่องดื่ม ธุรกิจร้านสะดวกซื้อ และธุรกิจบริการต่าง ๆ มีกำไรขั้นต้น 781 ล้านบาท เพิ่มขึ้น 65% จากช่วงเดียวกันปีก่อน มีสัดส่วนกำไรขั้นต้นเพิ่มขึ้นเป็น 10% จากช่วงเดียวกันปีก่อนอยู่ที่ 8%
ขณะที่ทั้งปี 2561 PTG มีรายได้จากการขายและบริการ 107,829 ล้านบาท เพิ่มขึ้น 27% จากปีก่อนที่อยู่ 84,625 ล้านบาท โดยมีกำไรขั้นต้นที่ 7,443 ล้านบาท หรือเพิ่มขึ้น 19% จากปีก่อนที่อยู่ 6,254 ล้านบาท
นั่นเท่ากับว่า PTG ยังมีโอกาสที่จะเติบโต…
เบื้องต้นคงทำให้นักลงทุนที่มีหุ้น PTG ติดอยู่ในพอร์ตรู้สึกเบาใจไปเปลาะหนึ่ง !!
แต่…ขณะเดียวกัน PTG ก็มีต้นทุนการขายและบริการเพิ่มขึ้นเช่นกัน โดยมีค่าใช้จ่ายในการขายและบริการ 6,710 ล้านบาท เพิ่มขึ้น 27% จากปีก่อนที่อยู่ 5,278 ล้านบาท แบ่งเป็น ค่าใช้จ่ายในการขาย 5,746 ล้านบาท เพิ่มขึ้น 28% และค่าใช้จ่ายในการบริการ 964 ล้านบาท เพิ่มขึ้น 20%
เป็นตัวการสำคัญที่ฉุดให้ปี 2561 PTG มีกำไรสุทธิอยู่ที่ 624 ล้านบาท ลดลง 32% จากปีก่อนมีกำไรสุทธิที่ 913 ล้านบาท ส่งผลให้กำไรสุทธิต่อหุ้นเท่ากับ 0.37 บาท ลดลงจากปีก่อนซึ่งเท่ากับ 0.55 บาท
โจทย์ใหญ่ของ PTG จึงต้องบริหารต้นทุนการขายและบริการให้ลดลงให้ได้ !!
ไม่เช่นนั้นก็จะเป็นบ่วงคล้องคอ…ฉุดกำไร PTG ต่อไปเรื่อย ๆ…ซึ่งคงน่าเสียดาย เพราะปี 2562 ก็ยังมีแนวโน้มเติบโตดี !!
โดยผู้บริหาร PTG ตั้งเป้าในปี 2562 มี EBITDA เติบโต 40-50% จากปี 2561 และคาดว่าปริมาณการจำหน่ายน้ำมันจะเติบโตอยู่ที่ 16-20% จากปีก่อน
รวมทั้งตั้งเป้าขยายปั๊มน้ำมันและแก๊สเป็น 2,000 สาขา และจุดให้บริการในธุรกิจ Non-oil เป็น 700 สาขา โดยตั้งงบลงทุนไว้ที่ 3,500 ล้านบาท แบ่งเป็น การลงทุนในการขยายและปรับปรุงธุรกิจหลัก 2,500 ล้านบาท ธุรกิจ Non-oil 500 ล้านบาท และธุรกิจใหม่ 500 ล้านบาท
แต่…ในปี 2562 PTG ยังมีจุดเสี่ยงอีกหนึ่งอย่างที่เป็นตัวฉุดกำไรไม่ให้โตได้เท่าที่ควร ??
นั่นคือภาระหุ้นกู้และเงินกู้ที่จะครบรอบการชำระจำนวน 2,903 ล้านบาท แบ่งเป็น หุ้นกู้ 1,700 ล้านบาท เงินกู้อีก 1,203 ล้านบาท
ดังนั้น หากจะบอกว่า ปี 2562 สำหรับ PTG จึงมีทั้งโอกาส..และความเสี่ยงซ่อนอยู่ก็คงไม่ผิดนัก
ขึ้นอยู่ที่ว่าผู้บริหาร PTG จะบริหารโอกาสและความเสี่ยงเหล่านี้อย่างไร ??
…อิ อิ อิ…

